LidanRubinov/Halacha-QA huggingface dataset:
שאלה: חוצץ בטבילה: א) האם שעון יד שלא צמוד ליד נחשב חוצץ בטבילה? ב) האם דבר כמו צינור (שנורקל) בפה נחשב חוצץ?
תשובה: א. שעון יד רופף שהמים נכנסים מתחתיו אינו חוצץ מעיקר הדין, אבל נהגו שלא לטבול כך. ב. אם יטבול את הצינור קודם במים, לא יהיה בכך חציצה, אבל נהגו שלא יהיה דבר חוצץ, וצריך לראות בכל מקרה איך טובל האם אין בגד חוצץ. (בשם הרב שמואל הולשטיין). יש להוסיף שטבילת גברים בימינו היא חומרא, פרט לסומכים על המתירים לעלות להר הבית, שאז היא מעיקר הדין. הרב אברהם פרל.
שאלה: לצום על נפילת קלף מזוזה?: האם צריך לצום בגלל שנפל לי קלף מזוזה מהיד לרצפה, או שצדקה מספיקה?
תשובה: על מזוזה שנפלה אין צריך לצום, עיין בשו"ת לב חיים ח"ג (סימן קל"א), מ"מ טוב לתת צדקה. ואם כוונתך שנפל רק הקלף של המזוזה לפני שכתבו עליו את המזוזה פשוט הדבר שאין צריך לצום.
שאלה: נרות לשבת לא באותו גובה: הפמוט שבו אנו משתמשים מעוצב כך שהנרות שלו אינם באותו גובה. יש עם זה בעיה מבחינת הדין או המנהג?
תשובה: אין בעיה בנרות שבת שאינם באותו גובה, וגם המנהג להדליק לא דווקא באותו גובה. הרב אברהם פרל.
שאלה: מותר למנוע מחברה לקרוא בעלון לא צנוע?: חברה שלי קראה מגזין שלא לרוח היהדות (בלשון המעטה.) וכשסיימה הניחה אותו. בלי לחשוב לקחתי אותו משם והחבאתי אותו באיזשהו מקום. עכשיו היא כועסת עלי וטוענת שהמגזין לא שייך לה, וכעת היא צריכה לשלם מכספה על מגזין חדש. האם צריך מותר להחזיר לה אותו?
תשובה: יש כאן שני עניינים, ממוני ואיסורי. מהצד הממוני, את לקחת משהו שלה או שהיא צריכה להחזיר אותו, ולכן את צריכה לשלם לה את מחירו של המגזין. והמצד האיסורי, הרי את הצלת אותה מעבירה, וזה דבר גדול מאוד. לכן תשלמי לה את מחירו.
שאלה: ש"ץ שלא עוזב את הדוכן: לבית הכנסת שלנו הגיע מתפלל שנגש כש"ץ יום יום, עקב התנדבותו לומר קדיש במשך שנה ולהתפלל על אדם מסוים שנפטר. למעשה, הוא שייך לבית כנסת אחר אך שם אין מנין במנחה וערבית ולכן מגיע אלינו. לפני בואו הייתי רגיל להיות הש"ץ כמעט כל יום, עקב מחסור בשליחי ציבור, והאמת היא שחסר לי לגשת ולהתפלל כשליח-ציבור ולו פעם פעמיים בשבוע. האם זה ר שמתפלל אחד יגש לעמוד התפילה ולא יפנה את המקום, כמובן בתוך התנאים שתארתי למעלה? אין אני רוצה "לעשות סיפור" ובוודאי שלא אם אכן זה הנוהג. למען הסדר אודה ואומר שמתפלל זה מבוגר ומכובד ממני ומאמין אני שתפילתו מקובלת יותר. ובכל-זאת, האם ראוי שאחד בלבד יהיה הש"ץ?
תשובה: אם הציבור לא מעוניין, אין הוא יכול לכפות את עצמו על הציבור ולדחות את אנשי המקום הקבועים, והגבאים צריכים להיות אחראים על זה.
שאלה: שלושת השבועות בדורנו: מהם בדיוק שלושת השבועות ואיך יודעים שבדורנו הם התבטלו?
תשובה: על פי הגמרא בכתובות השבועות הם: שלא יעלו בחומה, שלא ידחקו את הקץ, שלא ימרדו באומות, דברים אלו אינם מובאים בהלכה, אלא הפוסקים פסקו שיש מצות יישוב הארץ. גם אלו שלא מנו מצות יישוב הארץ למצוה מהתורה, נראה שיש בזה טעמים שונים, אבל נראה שסוברים שיש בזה מצות ישוב הארץ, וכך פסקו כל הדורות. הגר"א אמר לתלמידיו לעלות לארץ, וכן רבים מגדולי החסידות כמו הבעל שם טוב. אבל גם אם מישהו יסבור שקיימים היום שלושת השבועות, ההסבר הפשוט שהקדוש ברוך הוא הטביע במציאות את הדבר שישראל לא יעלו בחומה, והיום הטביע הקדוש ברוך הוא את זה שכן תהיה שאיפה לעצמאות יהודית, וזה גופא ראיה לכך שאין היום את שלושת השבועות, ודברים אלו מבוארים הרבה בספרים. הרב אברהם פרל.
שאלה: תרגום יונתן בן עוזיאל: לאחרונה נשמעו דעות של רבנים גדולים שאומרים כי תרגום יונתן בן עוזיאל אינו נכתב ע"י יונתן בן עוזיאל בעצמו. מה ידוע לנו על כך?
תשובה: בגמרא נאמר שתרגום הנביאים נכתב על-ידי יונתן בן-עוזיאל. אבל לגבי תרגומים על התורה והכתובים, הנושאים את שמו, יש בזה חילוקי דעות האם זה הוא או מישהו אחר.
שאלה: הכרויות דרך האינטרנט: רציתי לשאול את הרב מה עמדתו ביחס להכרויות דרך האינטרנט. אבקש שהרב יבדיל בתשובתו בין צ אטים בהם בתחילה ההכרות היא שטחית לבין אתרי הכרויות בהם פעמים רבות מופיעה תמונה וכן פרוט דרישות השקפה שאיפות לחיים מקום מגורים וכיו"ב?
תשובה: הדרך הטובה יותר היא על ידי אדם שמכיר אותך היטב ויודע לעומק מה מתאים לך. כאשר אין לאדם מי שיציע לו בת זוג, אזי אפשר להיעזר באתרי היכרות באינטרנט שיש בהם פירוט מירבי של נתונים ושאיפות, וגם לאחר מכן, יש לברר בדו שיח טלפוני אם הפרטים מתאימים, ובנוסף לכך, רצוי למצוא אדם שלישי שמכיר את המדובר, שיוכל לספר מעט עליו, ואח"כ אפשר להיפגש, ובדרך זו יש סיכוי סביר להצליח.
שאלה: נסיעה לחו"ל כדי להצליח בחיים: אני רוצה לנסוע לארצות הברית לעבוד שם ולנסות את המזל שלי בכול התחומים, גם אהבה וגם שינוי שאני זקוקה לו ופרנסה כי כאן בארץ קשה להתקדם, אני בחורה חרוצה חייכנית ובא לי משהו חדש. עדיין לא הכרתי את זיוגי ואני רוצה לנסוע כדי לכייף ולהצליח. האם זה נכון לנסוע?
תשובה: אני סבור שהסיכוי למצוא זיווג יותר גדול בארץ מבחו"ל והסיכונים שיש בחו"ל הם רבים ומוטב להשאר בארץ. זו דעתי במבט כללי. וזכות ארץ ישראל תעמוד לך שימלאו משאלות ליבך לטובה.
שאלה: "שחיקת סממנים" בזמן הזה: מה דעת הרב לגבי גזירת "שחיקת סממנים" בשבת בזמננו, הרי יש רבנים שאומרים שהתרופות ההומאופטיות שאנשים מכינים בביתם מאבקה, טיפות ומים מחזקות את חובת גזירה?
תשובה: כיום, רוב הציבור אינו משתמש בתרופות המיוצרות בבית, ולכן יש מן הפוסקים המקילים בלקיחת תרופות בשבת בזמננו. למעשה, במקרה של צורך גדול אפשר להסתמך על פוסקים אלו, ולקחת תרופות בשבת.
שאלה: האם ייתכן שקיבלתי עונש?: בצעירותי לפני כמה שנים, עשיתי מעשה שאני מצטערת עליו, יצאתי עם בחור לא יהודי, מהמגזר הערבי. אהבנו אחד את השני מאד, אך נאלצנו להיפרד בשל התערבות המשפחות. כמובן שהיו בינינו יחסי אישות. כיום אני נשואה כמעט שנה לבחור יהודי, לאל נישאתי. הוא אינו יודע את הסיפור בעבר. ידוע לי כי בעלי מנהל קשרים מחוץ למסגרת הנישואים, אמרתי לו שאני יודעת והוא אינו מתכוון לחדול ממעשיו, ואני חשה כי הקב"ה מחזיר לי על כך שעשיתי מעשה שלא יעשה.האם יש היגיון בדבר, אני חייבת לציין שאני אישה נאמנה מאד, אשת בית ומשתדלת גם לקבל אותו בסבר פנים יפות תמיד וגם צנועה תמיד. למה זה קורה לי, אני כל הזמן מרגישה שזה עונש שאני מקבלת על כך שהייית עם בחור לא יהודי. אני בוכה בלילות, מאוד פגועה ומתוסכלת ומביעה חרטה גדולה על ה"אהבה האסורה". יש לציין כי אהבה זו הייתה לפני שהכרתי את בעלי כמובן. מה אפשר לעשות, האם ניתן ללכת לרב להתיייעץ?
תשובה: יתכן שזה עונש והצער שלך מכפר על מה שהיה. כעת עליך להתיעץ עם יועץ איך לגרום שבעלך יפסיק לבגוד בך. טוב שאת נאמנה לבעלך תמשכי להיות נאמנה וצנועה. אני מקוה שתמצאי יועץ טוב שיוכל לסייע לך. אם את לא מוצאת יועץ תפני לאתר שוב וינסו למצוא לך יועץ.
שאלה: גילוח השפם בסכין: הבנתי שלפי העדה התימנית ספרדים יש היתר מסויים לגלח את השפם (שפה עליונה) עם תער (סכין גילוח), האם הדבר נכון, זה יכול להקל עלי מאוד?
תשובה: צר לי לאכזב אותך אבל לענ"ד יש להחמיר שלא להתגלח בתער גם בשפה העליונה, עיין בשולחן ערוך חלק יורה דעה (סימן קפ"א סעיף י"א) מה שכתב "ולא יעביר תער על כל זקנו", והט"ז (ס"ק ג') כתב שם, בכלל זה גם השפה העליונה. ומיותר לציין שאם יש שערות בשפה שמפריעים לך באכילה או שתיה מותר לקצוץ אותם במספרים. להמשך הדיון.
שאלה: אמן לאחר הבוחר בעמו ישראל באהבה: מדוע בדעתו של הרמב"ם ע"פ תלמידי רבינו יונה, יהיה אסור לענות אמן, לאחר ברכת שמע השנייה של שחרית. דהיינו, הבוחר בעמו ישראל באהבה, כשמסיים לפני הש"ץ, וזה מפני הפסק, כך מובא, והלא הרמב"ם עצמו מודה שכשאדם שומע ברכה מפי חבירו, וחבירו מתכוון להוציאו והוא עצמו מתכוון לצאת אז יענה השומע אמן ושם לא אמר הפסק. לדוגמא: ברכה על היין בקידוש של שבת שעונים אמן לפני שתיית היין.
תשובה: התשובה לשאלתך נעוצה בתוך שאלתך ממש, יפה כתבת, שכאשר אדם שומע ברכה מפי חבירו וחבירו מתכוין להוציאו וגם השומע מתכון לצאת, עונה אמן אחריו, והסיבה כמו שכתבת, שכיון שמתכוין לצאת י"ח בברכתו של זה אין האמן הפסק, אלא אדרבה צריך לענות אמן כדי לצאת י"ח. ולכן בקידוש עונים אמן ולא נקרא הפסק (ודרך אגב, אין חובה לשתות מהיין של הקידוש רק למקדש עצמו, אבל השומעים את הקידוש לא מחוייבים לשתות, ורק מצד חיבוב מצוה טוב שישתו מהיין. ולכן בזה ודאי שלא שייך הפסק כלל, שמיד כשגמר המקדש את הקידוש וטעם, כבר יצאו כולם י"ח, עיין בילקוט יוסף כרך א' מהלכות שבת (עמוד ער"ה). וכל זה לא שייך לגבי ברכת אהבת עולם ששם אני יוצא ידי חובה ע"י אמירתי ולא ע"י הש"ץ, לכן אין לענות אמן שנחשב כהפסק, משום שברכת הבוחר בעמו ישראל באהבה נחשבת כברכת המצות שאין לענות אמן בין הברכה לקיום המצוה, עיין בשו"ת יחוה דעת ח"ו (עמוד קמח בהערה שם), ועיין גם בילקוט יוסף בשארית יוסף ח"ב (עמוד קכח). ודרך אגב, גם בקידוש אם אני לא יוצא ידי חובתי בקידוש שעושה בעל הבית מכל סיבה שהיא, צריך לומר בלחש את כל הקידוש, ולא לענות אמן אחר ברכת הקידוש, וכמו בברכת הבוחר בעמו ישראל באהבה, עיין בילקוט יוסף כרך א' מהלכות שבת (עמוד רסט).
שאלה: צילום ספר שלא נמכר בשוק: איבדתי ספר די ישן מספריה. נכון לעכשיו מסתבר שכנראה הוצאת הספרים כבר לא קיימת ואני לא מצליח למצוא בחנויות יד שניה את הספר. אם אני יודע על קרוב משפחה שבמקרה יש לו את הספר אך לא מוכן למכור, האם אני יכול לצלם את הספר, להביא לו עותק, ולהביא לספריה את העותק שלו (אם הוא יסכים לסידור הזה, כמובן)?
תשובה: לשואל ראשית, יש אכן לוודא שהספרים אזלו מהשוק (אין הכוונה שלא ניתן למוצאם בחנויות לספרים נדירים או יד שניה, אלא שההוצאה פסקה, ואין עוד לכותב מו"ל פרנסה מספרים אלו). אם אכן כך הדבר, הצילום במקרה זה אכן מותר. טעם הדבר: נחלקו האחרונים בגדר זכות יוצרים. יש שאמרו שהיא משום שיור שנעשה בקנין (שהמוכר מכר את הספר או הקלטת לשם השימוש בלבד, אבל לצילום שכפול לא מכר, ויש לו עדיין בעלות לגבי זה בחפץ). ויש שאמרו שהיא משום 'פסקת לחיותי' (היא תקנה בהל' מסחר, שסוחר לא יזיק את חברו ע"י פלישה באופנים מסויימים למסחרו. גם כאן במעשה הצילום הוא פוגע בפרנסתו של היצרן). אם כן, לפי הטעם השני, ודאי בספר שאזל מהשוק הצילום מותר, שאין כלל פגיעה בפרנסה. גם לפי הטעם הראשון, כשהמוכר משייר זכות לעצמו בספר, המטרה היא גם כן שלא תיפגע פרנסתו, והרי רוצה שיהנו מיצירתו. ואחר שהספר אזל, הדעת נותנת שרשותו נתונה לצלם את הספר. (לגבי חוקי זכויות יוצרים יש לברר אצל עו"ד באופן כללי ובמקרה זה). בכבוד רב הרב אברהם זרביב.
שאלה: להקדים או לאחר אזכרה: השנה לא נוכל לערוך לאבא את האזכרה במועדה (מלאו לפטירה 18 שנה), האם עלינו להקדים או לאחר את האזכרה לפי המנהג ביהדות?
תשובה: עדיף להקדים את האזכרה מאשר לאחר. הרב יאיר פרייליך
שאלה: ישעיהו ליבוביץ: הרב פסק בתשובה באתר בנוגע לישעיהו ליבוביץ כי "שמעתי בשם גדולים שהוא היה אפיקורס אע"פ שכביכול שמר מצוות. על כן כל רעיונותיו שגויים וצריך להתרחק מהם כמו מכל דברי כפירה", מה מקורותיו של הרב?
תשובה: איני רוצה להוסיף על הדברים אך דברי מבוססים.
שאלה: אשתי לא רוצה לצום: אשתי דתיה אך אומרת שהיא לא נהגה לצום את הצומות הקלים (למעט ט באב ויום הכיפורים), כיצד עלי לנהוג על מנת לשכנעה שעליה אכן לצום, אין טעם לומר לה שכך רשום בהלכה - היא יודעת זאת. אציין כי אשתי עברה הפלה לפני מספר חודשים - האם עניין זה פוטר אותה מלצום?
תשובה: יש נשים גם חרדיות שלא צמות בתוך שנתיים מלידה או מהפלה על סמך היתר שלדעתי הוא דחוק. בכל אופן לא נראה לי שכדאי ללחוץ על אשתך בנושא זה. ובמקום זה לדאוג לעליית היראת שמים שלה ע"י שתלך לשיעורי תורה לנשים אצל רבנים או מרצים מפורסמים ביראת שמים. ההקפדה בשמירת המצוות תבוא אחר כך לבד, ללא צורך בויכוחים או לחץ כלשהו.
שאלה: צניעות לבנות בפנימיה: אני לומדת בפנימיה ונתקלת מדי פעם בבנות שמתלבשות באי צניעות בתוך בנין הפנימיה. ברצוני לשאול אם חובה על הבנות להתלבש צנוע בפנימיה, ואם כן, מה הם גדרי הצניעות?
תשובה: גם כשאדם נמצא לבדו בביתו, ראוי שינהג בצניעות ויכסה את גופו, ואל יאמר: הנני בחדרי חדרים ומי רואני, כי הקב"ה מלוא כל הארץ כבודו, ומכבוד שמיים ומכבודו של צלם אלוקים שבו, שיכסה את גופו. לגבי גברים ראוי שכל המקומות שאדם רגיל לכסות מפני הכבוד בהיותו בין בני משפחתו או חבריו הקרובים, יהיו מכוסים גם בהיותו לבדו. ולגבי נשים, הואיל וכללי הצניעות הוגדרו - שרוולים עד המרפק וחצאית עד אחר הברך, כך ראוי להתהלך בבית גם כאשר אין שם אדם אחר. גם בנות המתגוררות בפנימייה, אע"פ שכולן שם בנות, אין ראוי שישהו בחדר בלבוש שלא לפי כללי הצניעות. ובעת לבישת הבגדים, נכון להקפיד שלא להחליף את הבגדים התחתונים בחדר, אלא בשירותים או במקלחת או תחת כיסוי (לקוח מדברי הרב אליעזר מלמד בפניני הלכה תפילת נשים הלכות השכמת הבוקר).
שאלה: קריאת התורה לאחר יום טוב של גלויות: אני נמצא בחו"ל ל-3 שבועות. בשבת קוראים כאן את פרשת "בהעלותך" שקראתי כבר בארץ, בגלל יום טוב של גליות. וכאשר אני אחזור לארץ אני מפסיד פרשה כי הם "בפיגור" של פרשה. מה עלי לעשות?
תשובה: לכתחילה תקבץ עוד ששה אנשים שלא שמעו את הפרשה, ותשלימו עוד ארבעה אנשים למנין, ותוכלו להוציא ספר תורה ולקרוא את הפרשה שפספסתם. אבל אם לא תצליח לעשות זאת כך, הרי שהפסדת פרשה.
שאלה: מניעת הריון : לבעלי ולי, ישנן 3 בנות מקסימות, הפער בין הגדולה לשניה הוא שנה ורבע, פער זה היה קשה הן לי והן לבעלי, לכן מנענו באמצעות גלולות בין השניה לשלישית כשנתיים, כיום בתנו השלישית קרובה לגיל שנתיים, ואני מרגישה שאני מוכנה לעוד ילד, אך בעלי מעדיף לחכות עוד קצת, אני מרגישה ששנתיים ויותר הפסקה בין ילד לילד היא כמין "בכוחי ועוצם ידי.", אני אחליט מתי להביא ילד לעולם וקשה לי עם כך מאוד, רציתי לשאול כיצד קובעים, כמה זמן למנוע בין ילד לילד, האם זה תלוי ברצון ובכוחה של האישה או בגבר או בשניהם?
תשובה: קשה מאד לתת כללים ברורים בנושא זה. באופן כללי הפוסקים דנו באפשרויות למנוע הריון ויש בזה גישות שונות, וכיון שיש שכתבו שמותר למנוע הריון במצבים מסוימים מראה שאין בזה פגיעה באמונה אלא רצון למלאות את תפקידינו כל אחד ואחד בצורה הטובה ביותר. זוג שיכולים להביא ילדים רבים בלי הפסקה יבורך, אבל יבורך גם אותו זוג שמביא ילדים רבים וטובים עם רווחים מתאימים לאותו זוג כמובן ביעוץ צמוד לרב שלהם שמכיר את כוחותם ומצבם. אשמח לענות לכם באופן מפורט דרך מכון פוע"ה 026515050.
שאלה: מסיבת אירוסין בשנת אבל: חברתי ואני מתכננים בעזרת השם להיתארס בקרוב. הבעיה היא שאמא שלה באבל על אמה, בתוך השנה. האם מותר לעשות אירוסין שכוללים תזמורת, והאם מותר לאמא שלה להשתתף, ואם מותר לדודות לבוא ולהשתת? במידה ולא, האם ישנה דרך להתיר להן לבוא?
תשובה: אתם תעשו את מסיבת האירוסין כמו שתכננתם, ואמא שלה תוכל להיות נוכחת אם תשמש שם כמלצרית. ולגבי הדודות אין פיתרון, והן יצטרכו להסתפק בהגעה לחתונה.
שאלה: ענייני חולין לפני תפילת שחרית : למדתי שאין לעסוק בעניני חולין לפני תפילת שחרית. אני לומדת באולפנא, ואנחנו מתפללות באולפנא לפני תחילת הלימודים, האם הדרך לאולפנא נקראת ענייני חולין לפני תפילה, או יציאה לדרך שאסור לעשות לפני תפילה?
תשובה: הדרך לאולפנה איננה ענייני חולין, או יציאה לדרך, כולם הולכים לבית כנסת להתפלל. ואפילו יש עניין בשכר פסיעות בית כנסת שקצת יותר רחוק. הרב אברהם פרל.
שאלה: מאיזה גיל ללמוד גמרא: מאיזה גיל הרב ממליץ לילד להתחיל ללמוד גמרא (הכוונה בלימוד עצמי ולא במסגרת בית הספר)?
תשובה: חכמים אמרו בן חמש עשרה לתלמוד. ואולם מי שמסוגל ללמוד בעצמו גמרא לפני גיל זה אדרבא תבוא עליו ברכה.
שאלה: דיני תרופה בשבת: א.האם מותר לחולה במחלה כרונית לקחת תרופה בשבת? (מדובר על תרופה שנלקחת על בסיס יומי באופן קבוע) ב.האם מותר לקחת באופן חד פעמי תרופה בשבת לשיכוך כאבים כלליים? ג.האם מותר בשבת לקחת תרופה נגד כאבי שיניים קשים שמפריעים לישון,להתפלל וכו.?
תשובה: א. מותר. ב. מותר. ג. מותר.
שאלה: סלידה מהמדינה כיצד ועד כמה?: אני איש דתי שאינו חלק מ"הציבור הכתום" אע"פ שיש לי הרבה חברים כאלה. אחד מחברי הטובים, שהינו קיצוני למדי בדעותיו, מספר לי עד כמה אחרי מה שקרה עם ההתנתקות, מדינת ישראל איבדה כל לגיטימציה בעיניו ושהיום, לדוגמא, להעלים מס או לגנוב כספים מהמדינה (לדוגמא ע"י חתימת אבטלה כשזה לא מגיע לך), לא רק שאין בזה משום "לא תגנוב" אלא גם שזו מצווה, כל זה בטענה שכסף שמשמש את "צבא הגירוש" או את המשטרה, ראוי להיגנב. את דבריו הוא גם מבסס על שמועה ששמע מפי אחד מרבני הציבור שלא אנקוט בשמו. מיותר לציין שאותו הכסף, למרות הגירוש והשחיתויות השונות, משמש גם לעזרה לנזקקים באמת, לחולים ושיפור כבישים, שכל אלה הם ללא ספק חיי אדם. אשמח לדעת מה דעת הרב בנושא.
תשובה: אין כל היתר להוציא כספים מהמדינה במרמה. למרות הביקורת הקשה על הממשלה על מה שעשתה שהחריבה את גוש קטיף ועוד רעות אחרות.
שאלה: להפטר ממחשבות לא צנועות!: אני מאוהבת בבחור מהשכונה וחושבת עליו כל הזמן (גם מחשבות שאין ראוי לחשוב) אני יודעת שעליי להפסיק ושהדבר לא מביא שום תועלת, כי אם אותו בחור נקבע כזיווגי, ממילא הוא יהיה ואם לא אז למה לחשוב, האם תוכל בבקשה לכתוב משהו שירתיע אותי מלחשוב את אותן מחשבות ויגרום לי להתבייש במה שחשבתי, אני אפילו לא יודעת אם זה חטא או לא אני פשוט יודעת שחבל סתם לחשוב על מישהו?
תשובה: עליך לדעת שמחשבות לא טובות זה חטא במחשבה והוא עושה כתם בחלק החשוב ביותר באדם בחלק הרוחני שלו. היות ואין את יודעת מי יהיה הזיווג שלך סביר שזה לא יהיה הבחור הזה אם כן יש בזה גם נזק כאשר תמצאי את בעלך לעתיד. אני מניח שתרצי בחור שלא חשב מחשבות כאלו על בת איזו שהיא. אם כן אל תעשי לבעלך לעתיד מה שאת לא רוצה שיעשה לך. תסתכלי על מחשבות כאלו כעל פיתוי של יצר הרע ואל תתני לו לפגוע בך.
שאלה: הנהגה רבנית בבחירות: מתוך הערצה לפועל הרב, הנני זועק זעקה של המונים. משיחות שאנוכי עורך עם אנשים עולה רצון עז ליצור מצב של אחדות תחת הנהגה רבנית מוסכמת, באופן כזה שרבנים של הציונות הדתית לא יוכלו לפעול אחרת מאותה הנהגה. למרות שאולי ברור לרב מי היא ההנהגה, ניראה לנו שצריך לערוך סוג מסוים של בחירות. הרי ברור לכול בר דעת שלא נוכל להיאבק באופן אפקטיבי על ארץ ישראל ועל עניינים הלכתיים אחרים, בלי אחדות של רבנים סביב הנהגה מוסכמת אחת. אפשר להוסיף הרבה מילים על הבלבול השורר אצלנו, אולם ברור לי שהרב מבין זאת היטב. לעניות דעתי גם הנהגה שאולי אנו חושבים על השקפתה כלא נכונה, אם תיבחר היא טובה בהרבה מהמצב שאין הנהגה בעלת סמכות. מה דעת הרב על קיום בחירות להנהגה רבנית של הציונות הדתית?
תשובה: גם אם יהיו בחירות לנושא הזה, לא כולם יקבלו את מרותם של הרבנים הנבחרים. אם הציבור והרבנים עצמם לא יבינו שיש מדרגות ומעמדות בתורה, לא יועילו גם בחירות כאלה.
שאלה: עוף שנגע בו רוטב בשר בקר לא חלק: אני מקפיד לאכול בשר בקר חלק. בצבא מביאים למי שמקפיד על כך מנות עוף. בתבניות שמגישים הטבחים יש מנות בקר (לא חלק) ומנות עוף, זה ליד זה. האם מותר לי לאכול את מנת העוף, למרות שנגעה בבקר שאינו חלק והרוטב של הבקר נוגע בעוף?
תשובה: מותר, ולא צריך להחמיר עד כדי כך.
שאלה: לברך כשאין אפשרות להתפנות: בצבא השמירה אורכת 4 שעות רצוף, ואין אפשרות ללכת להתפנות באמצע השמירה. מה הדין כאשר חם מאוד ואני רוצה לשתות מים: האם מותר לי לברך למרות שאני צריך לנקביי ומתאפק?
תשובה: אם הנך מתאפק לקטנים-תברך. אבל אם הנך מתאפק לגדולים, אזי אם תוכל לשער שביכולתך להחזיק את עצמך 72 דק', תברך. אבל אם לא נראה לך שתוכל להחזיק את עצמך זמן כה רב, אל תברך.
שאלה: הפסק בשנים מקרא ואחד תרגום: מי שקורא שמו"ת בפסקאות ולא פסוק פסוק, כשצריך להפסיק באמצע הפיסקה לאיזה עניין, האם צריך אח"כ לחזור להתחלת הפיסקה?
תשובה: לא.
שאלה: לכוון לא להצטרף לזימון: האם מועיל להתכוון לא להצטרף לזימון, לדוגמא: בחתונה אם רוצים לצאת מוקדם ולא להשאר עד לבהמ"ז?
תשובה: אם אתה מתנה מראש שאינך רוצה להצטרף לזימון, אתה רשאי לברך לעצמך.
שאלה: חובת גלגול המזוזה לפני קביעתה במקומה: הרב נשאל: "ברצוני לבנות מזוזה העשויה מבית עשוי עץ ועליו זכוכית שקופה, כך שניתן יהיה לקרוא את הכתוב בקלף. האם הדבר מותר ע"פ ההלכה?" והשיב: "אין חובה לגלול את המזוזה, ולכן נראה לי שמותר לקבוע מזוזה כשהיא פתוחה ולא מגולגלת, בתנאים שהזכרת בשאלתך". רציתי לשאול כיצד זה מסתדר עם הגמרא במנחות לא: המביאה ש"אמר ר חלבו חזינא לרב הונא דכריך לה מ אחד כלפי שמע", וברמב"ם הלכות מזוזה פ"ה, ה"ו משמע שיש לגלול את המזוזה (וראיתי בגמ שם בביאור ה חברותא שהר"ח קנייבסקי בביאורו למסכת מזוזה הוכיח מהגמרא במנחות לד. "יכול יכתבנה על האבנים" שבדיעבד כשר, שהרי א"א לגלול אבנים)?
תשובה: הגמרא במנחות דף לד. שואלת האם יתכן שיהיה מותר לכתוב מזוזה על אבנים, כלומר: שיכתוב על חתיכת אבן את שתי פרשיות המזוזה, וידביק את האבן על המשקוף. הגמרא אומרת שזה בלתי אפשרי מפני שצריך לכתוב את המזוזה על קלף. יוצא מכאן, שכאשר הגמרא דחתה את אפשרות הכתיבה על אבן, היא לא דחתה זאת מפני שאי-אפשר לגלול אבן, אלא מפני שצריך קלף. מכאן יש הוכחה שאין גלגול המזוזה מעכב את קביעותה במשקוף. למרות זאת, לכתחילה צריך לגלול את את המזוזה וכך נהגו בכל ישראל.
שאלה: חייל שהשתתף בגירוש עם חיוב : רציתי לדעת האם חייל שהשתתף בגירוש ויש לו חיוב ורוצה לעלות חזן מותר לתת לו לשמש כש"ץ. באחד מהימים הייתי חזן ולא נתתי לחייל שהיה בגירוש והיה לו חיוב לעלות, ואחרי התפילה אנשים אמרו לי שזה לא ר מה שעשיתי. האם נהגתי ר או לא?
תשובה: לדעתי, אין לפסול חייל שהשתתף בגירוש מלשמש כשליח-ציבור, משום שבדברים אלו המדד הוא האם הוא מאמין בתפילה ובכוחה או לא. ואם הוא מאמין בחשיבותה אזי הוא יכול לשמש כשליח-ציבור, למרות שהשתתף במעשה הנורא של גירוש יהודים מביתם והסגרת הקרקע למחבלים.
שאלה: לצייר את האבות: המורה ביקשה שנצייר ציורי מאורעות בתנ"ך. האם ישנה בעיה כלשהי בלצייר את אברהם יצחק יעקב ומאורעות שונים בתנ"ך?
תשובה: אין בזה בעיה, אבל רצוי לא לעשות זאת. ואם אינך מציירת את פניהם של האבות, הדבר מותר גם לכתחילה.
שאלה: קדימויות במצוות לנשים: מה קודם, זמן אחרון לתפילת מנחה לנשים או עזרה להורים בדיוק באותו זמן שאינו יכול להדחות, ויגרם שאני אפספס את זמן התפילה?
תשובה: מן הסתם התפללת כבר תפילת שחרית בבוקר, ולכן מן התורה כבר יצאת ידי חובה, וכעת מצוות כיבוד הורים קודמת.
שאלה: בית ספר שלא מתאים: אני ילדה בת 13 הלומדת בבת הספר הדתי (לא חרדי), אמית רננים ברעננה. אני חרדית ומשפחתי הם דתיים לאומייים, בבית הספר שלי חברותיי באות ממשפחות דתיות לאומיות, ואני לא, עקב כך חשבתי לעבור לבתי ספר חרדי, ישנם כמה בעיות: 1. בעיות עם ההורים. 2. אשמח שתייעץ לי לאיזה בית ספר ברמה דתית גבוהה לעבור?
תשובה: עליך לדבר עם הוריך שאת מעונינת בבית ספר עם רמה דתית גבוהה יותר ויחד תחפשו בסביבה בית ספר מתאים. אני מניח שהם יבואו לקראתך.
שאלה: סמכות ועד עובדים: המשרד בו אני מועסק הינו יחידה אזורית מסה"כ כ-15 יחידות בפריסה ארצית. בכל יחידה ישנו ועד מקומי. יו"ר הועד ביחידה האזורית יחד עם כלל היו"ר ביחידות האחרות בוחר את הועד הארצי. המונה כ-8 נציגים, קרי לא לכל יחידה יש נציגות אישית אלא יתכנו יחידות שלהם נציג אחד. ע"פ התקנון נקבע כי תקופת הכהונה הינה בת שנתיים ימים אלא אם מדובר במקום עבודה המונה מעל 250 עובדים ואינו נמנה על הועד הארצי. ביחידות הארציות היו בחירות מידי שנתיים. לאחרונה נקבע כי הפרשנות של התקנון היתה שגויה ותקופת הכהונה הינה בת 3 שנים. ע"פ דין תקנון כמוהו כחוזה והוא נכרת בהסכמת הניצע לקבל את המוצע ע"י המציע. אופן קבלת ההצעה יכול ע"פ הדין הנוהג (החוק בישראל) בדרכים שונות ובכלל התנהגות הצדדים. כלומר ניתן לטעון כי התקופה היא שנתיים שכן כך היה הננוהג. מאידך ישנם המחזיקים בדיעה כי מאחר ומקום העבודה אומנם מונה מתחת ל-250 עובדים אך הוא חלק בועד הארצי. (אף שלא כל יחידה איננה חלק מהועד הארצי אף שיש לה נציגות אזורית. אבקש את כב הרבנים להשמיעני דעת תורה בסוגיות הבאות. 1. האם יחידה שאין לה נציג אישי בועד הארצי הינה חלק ממנו. (והדגש על חלק מהועד ולא כפיפות או יצוג) 2. מהי התקופה הכהונה שנתיים ימים כפי שנהגו עד כה? או שמא האמור בתקנון שהינו המחייב. 3. האם על אף העובדה כי התקנון ע"פ הדין מהווה הסכם, איננו ניתן לשינוי כלל? או שמא כבכל הסכם הוא נכרת וניתן לשינוי ע"פ אומד דעת הצדדים, ואופן התנהגותם. בשל העובדה כי הקטגוריה האפשרית היא אחת סומנה הבחירה ע"פ דעת ההלכה, אולם אודה גם על מענה ברוח ההשקפה.
תשובה: א. ראשית נקדים ונאמר שאי אפשר לפסוק דין בלא לשמוע את טענות שני הצדדים ולכן אין בתשובה זו פסיקת דין. ב. ככלל, בעניינים מקצועיים פנים ארגוניים, כאשר באיגוד חברות מסויים מינו ועד או בית דין שמברר חילוקי דעות ומגשר בסכסוכים (כגון בית הדין לענייני עבודה של ההסתדרות), יש להחלטותיהם תוקף מחייב את אלה שקיבלו אותם על עצמם כציבור. ולכן נראה שאם ישנה החלטה של גורם כנזכר לעיל, הרי היא תחייב לנהוג כמוה. במידה ויש ערעור על ההחלטה ניתן לפנות ליועץ המשפטי של האיגוד, וגם זה בכלל הקבלה שקיבלו אותם. (עיין רמ"א חושן משפט סימן ח' סעיף א'. וכן רע"א שם סי' ג' סעיף א, בעניין תוקפו של מנהג הסוחרים). בכבוד רב, הרב יהודה אודסר.
שאלה: שעור גמרא או חתונה: חבר בישיבה מתחתן, הוזמנתי לחתונתו וברצוני להשתתף בשמחתו. באותו ערב של החתונה אני רגיל להעביר שיעור בגמרא לאנשי היישוב. האם ניתן לדחות את השיעור לערב אחר מוקדם או מאוחר בשבוע, למרות שישנה אפשרות סבירה שיהודי אחד או יותר לא יגיעו בערב החלופי ובכך יהיה ביטול תורה?
תשובה: מותר לדחות את השיעור.
שאלה: לעלות מאירן או להישאר?: אנו צריכים לעצה טובה, אני ואשתי גרים באירן. טוב יותר לעלות לארץ עם כל קושי של פרנסה, צניעות וכולי, או חיים בחוץ לארץ עדיף, הורינו גרים עמנו, איך נעזב אותם, ובכלל מה נעשה?
תשובה: לעלות לארץ ישראל זו מצוה גדולה מאד. אבל מי שלא ימצא פרנסה בארץ לא חייב לעלות עד שימצא דרך שיוכל להתפרנס בארץ. גם צריך להתחשב בהורים ואם אינם יכולים להסתדר לבד אי אפשר לעזוב אותם. אתם צריכים לשאוף למצוא דרך לעלות איתם ולמצוא פרנסה בארץ.
שאלה: היכרות עם אתאיסט: אני בחורה בת 27, לאחרונה הכרתי בחור מקסים שגדול ממני בשנה. אינני דתיה אך שומרת כשרות, קוראת תהילים, מדליקה נרות וחוגגת את חגי ישראל. אני חיה בסביבה חילונית מאוד, הבחור הזה הוא אתאיסט גמור (לא מאמין בכלל) אך יהודי. האם כדאי לי להכנס למערכת יחסים עימו, חשוב לציין שאני דבקה בעקרונותיי בנושא הכשרות והמסורת?
תשובה: טוב מאד שאת שומרת כשרות וגם מקיימת עוד מצוות. כל מצווה שמקיימים יש לה ערך גדול מאד זו הצהרה שאני יהודיה שאני שייכת לדרך אמונה. ועל כן אם הקשר איתו עלול להחליש את הקשר שלך למצות אלו, זה יהיה חבל מאד. ואם את כל כך חזקה שאת תוכלי לחזק גם אותו ולהראות לו שהאמונה שלנו מבוססת. ובעצם אם יחשוב לעומק יווכח שגם הוא בעצמו מאמין. כי זה מונח בטבע של כל יהודי. ואם הוא מוכן לבחון את הדבר ולהפגש עם אדם מאמין ולהכיר את האמונה ולהתרשם ואולי יווכח כי גם הוא מאמין, ניתן להמשיך. אם הבחור מעוניין להפגש עם אדם מאמין אוכל להציע עם מי להפגש.
שאלה: ברית מילה בשנת אבל: אני ואשתי רוצים בעזרת ה' כשיוולד הבן לעשות ברית בזמן, ואחרי חודש לעשות אירוע או ארוחה. רציתי לדעת האם אפשר לעשות סעודת מצווה ביום הברית עם מניין, ומה כוללת סעודת מצווה בסיסית? בנוסף, אבי בשנת אבל, האם יש הגבלים שבהם יצטרך לנהוג בסעודת מצווה הבסיסית, ובסעודה הגדולה בגלל זה?
תשובה: יש מצוה לעשות סעודה ביום הברית, ואם תעשו בפורום קטן ומשפחתי, אזי גם אביך יוכל להשתתף בה. אין איזכור בהלכה מה כוללת סעודה זו. ובסעודה הגדולה אביך יוכל להשתתף רק אחרי שתסתיים שנת האבילות.